Араб соналда данде ккун, Дагъистаналда 2015 соналда гьарурал нухазул къадар шуго нухалъ цIикIкун бугин лъазабулеб буго республикаялъул Нухлул магIишаталъул агентлъиялъ. Цадахъго Дагъистаналда бугеб нухлул техника кколеб буго тIолго Россиялдаго бищун лъикIаб. Амма хутIулел руго мухъал ва росаби жеги къачIачIел нухал ругел.\nДагъистаналда 2015 соналда жаниб 80 километр цIиял нухазул гьабун буго тIаде. Аслиб куцалда гьел кколел руго мугIрул мухъазда гьарурал нухал. Гьедин, масала, БежтIа мухъаде щвезегIан, ГьидкьотIаса бахъун гьабун буго 12 километр цIиял нухазул, гьединал баянал кьолел руго Дагъистаналъул нухлул магIишаталъул агентлъиялъ.\nЦересел саназда жидер идараялъ аслияб кIвар кьолеб букIун батани къадаралде, гьанже кIвар кьолеб бугин даражаялде, гьедин бугониги цереялдаса циIкIун нухал гьарулел ругин бицана «Эркенлъи» радиоялъе Дагъистаналъул Нухлул магIишаталъул агентлъиялъул вакил ХирамухIамад СагIидовас.\nРеспубликаялъул аэропорталда нухал цIигьарулаго кIудяб хIалбихьи щванила жидер хIалтIухъабазе, хасго роржунеб нух гьабулаго.\nМугIрузул мухъазда ралел нухазда гъорлъ, бищунго захIматал объектал кколила ГIахьвахъ мухъалда ва ЛъаратIа мухъалда гьарулел нухал раялъул хIалтIаби.\nГьел хIалтIаби 2018 соналде рагIалде рахъинаризе ругин бицана «Эркенлъи» радиоялъе Нухлул магIишаталъул агентлъиялъул нухал раялъул бутIаялъул нухмалъулев ХIажимурад ХIайдарбеговас. Цере мугIрул ва кьураби кьвагьун гьарулел рукIун ратани хIалтIаби, гьанже гьел батIияб куцалда гьаризе ругин баян гьабуна гьес.\nХIажимурал ХIайдарбегов: « Хасал, тIубарал кьурул кескалго нахъе къотIулел, машинаби росун руго, гьединго гидромолотал руго росун агентлъиялъ. Гьеб техникаялда хIалтIизе ахIулел руго цогидал улкабаздаса специалистал.\nЯпониялдаса рачIине ккола гьеб техника хIалтIизабизе малъизе чагIи. Нухал рахъулаан аслияб куцалъ мугIрул гIанлъун ва кьураби кьвагьун, гьениб аслияб захIмалъи букIуна хадубккун гьел нухаз кьватIалаби рехи ва тIун ин, гьелде данде цIиял технологиял хIалтIизарулел руго. ЦIияб техникаялъ рес кьола хIалтIи хехго ва даражаялда гьабизе».\nГIадамазул хьул буго Дагъистаналъул бетIер Рамазан ГIабдулатIиповас МугIрузуллъун лъазабураб соналдагIаги росабалъ нухал къачIалилан.\nАбизе ккола, росабалъе нухал гьариялъе 82 млн. гъурущ биччан букIанин Дагъистаналде. Гьеб гIарац харж гьабизе бихьизабун буго росабалъе жанире ва кIвар бугел росдал магIишаталъул объектазде росабалъ нухал къачIаялъе.\nЧIунтулел росаби ва "мугIрузул сон"\nБузнаса нух бахъизе лъиеялиго бокьун гьечIо...